Amoc 9
Dano mo pe bibwot ki i ciŋ Lubaŋa
1Yam aneno Rwot ocuŋ i ŋet keno tyer, owacci,
“Go lalukana wi wir, wek larii doggo la oyeŋŋe,
turgi woko wek guŋinnye i wi jo-nu ducu.
Jo mudoŋ i komgi abinekogi kipala lucwan,
ŋat acel mo pe biriŋo, ŋat acel mo pe bibwot.
2“Kadi bed gukwiny piny wa i Lyel,
abikwanyogi ki kunnu ki ciŋa;
kadi bed guito malo i polo,
abiomogi woko ki kunnu adwokogi piny;
3kadi bed gukanne i wi got Karmel,
abiyenyogi ki kunnu, amakogi woko;
kadi bed gukanne ki ka waŋa wa i te nam,
abiciko twol ki kunnu toŋogi.
4Kadi bed giterogi i opii i nyim lukworgi,
abiciko ginekogi woko ki kunnu ki pala lucwan,
ci abiciko waŋa i komgi pi timo gin marac,
pe pi timo gin maber.”
5Rwot Lubaŋa me mony,
ka ogudo lobo, ci leny woko, jo ducu ma gibedo iye gikok;
lobo ducu iile woko calo kulu Nailka opoŋ,
ci dok piny calo kulu Nail ma i Ejipt.
6En gero kicikane ma malo i polo,
kun miyo daŋŋe gulle i wi lobo;
en lwoŋo pii me nam,
ci coro woko i wi lobo;
nyiŋe Rwot.
7“Wun pe wurom ki jo Etiopia ki tuŋ bota,
wun jo Icrael?”
Man lok pa Rwot kikome.
“Yam pe akwanyo jo Icrael ki i lobo Ejipt,
ki Lupiliciti ki i Kaptor, ki jo Ciria ki i Kir bene?
8Nen, Rwot Lubaŋa tye ka neno ker ma tye ki bal,
ci abijwero woko ki i wi lobo;
kono ot pa Yakobo pe abityeko ducu.”
Man lok pa Rwot kikome.
9“Pien nen, abiciko,
ci abiyeŋo ot pa Icrael i kin rok mukene ducu,
calo ŋat ma kiyo moko ki keikei,
ento nyig gweŋ acel mo pe bipoto i ŋom.
10Lubalo ducu ma i kin jona gibinekogi ki pala lucwan,
gin jo ma giwacci, ‘Gin marac mo pe bipoto i komwa,
ariya mo pe binen i nyimwa.’
Rwot bidwoko gum pa jo Icrael botgi
11-“I nino meno abigero aduc pa
Daudi ma yam opoto,
abiyubo guti ma yam omuk,
ka ma yam oballe abiilo malo,
abiroco odoco bedo kit macalo yam con;
12wek gucam lobo pa jo Edom ma yam odoŋ,
ki rok ducu ma yam gilwoŋogi ki nyiŋa.”
Man lok pa Rwot kikome ma bitimo man.
13Man lok pa Rwot kikome, ni,
“Kare oebino ma kare me kac bilubo kare me pur oyot,
kare me nyono olok bilubo kare me coyo kodi oyot;
koŋo vino manyen bicwer ki i wi godi,
bimol i wi litino godi ducu.
14Abidwoko gum pa jona jo Icrael botgi,
ci gibigero gaŋi ma yam oballe odoco, gibedo iye,
gibipito olok, ci gibimato koŋo vinone,
gibipuro potti, ci gicamo cam ma ocek iye.
15Abipitogi i lobogi, gimoko calo yat,
ci pe dok gibiputogi woko
ki i lobo ma doŋ amiyo botgi.”
Man lok pa Rwot Lubaŋawu kikome.